BRATISLAVA. V kauze vraždy Daniela Tupého zatiaľ polícia zadržala desať osôb. Osem z nich medzitým prepustila na slobodu.
Vyšetrovanie naďalej pokračuje. Zatiaľ nikoho neobvinili. Vedenie polície o tom informovalo na tlačovej konferencii.
Hamran zopakoval, že polícia je presvedčená, že podozriví boli na 110 percent na mieste činu.
Pokiaľ ide o medializovanie zadržania len ôsmich osôb, podľa šéfa polície išlo o taktiku. "Nie všetky kroky považujeme za potrebné medializovať," povedal Hamran.
"Cítili sme potrebu vyslať jednoznačný signál, že prepustenie ôsmich osôb neznamená koniec vyšetrovania," podotkol s tým, že ďalšie informácie k postupu polície nebudú poskytovať.
Riaditeľ Národnej kriminálnej agentúry Ľubomír Daňko doplnil, že časť skutkov je premlčaná.
"Krajská prokuratúra Bratislava sa nebude k veci bližšie vyjadrovať, aby nedošlo k zmareniu účelu trestného konania, vo veci i naďalej prebiehajú procesné úkony," uviedol hovorca a prokurátor bratislavskej krajskej prokuratúry Juraj Chylo.
Akcia Karma
Polícia zadržala podozrivých počas akcie Karma a sú medzi nimi známe mená neonacistickej scény. Policajti sa o nich domnievajú, že boli na mieste činu.
Ide napríklad o muža s iniciálami M. T., ktorého otec bol v minulosti policajtom, či o M. M., ktorý zas pózoval ako model v mikine neonacistickej značky Eighty Eight, a to dokonca priamo na mieste, kde došlo k vražde Tupého.Niektorí zo zadržaných pre vraždu Tupého odmietli vypovedať. Čaká sa, či ich obvinia Čítajte
Polícia v uplynulých hodinách realizovala výsluchy, nie všetci zadržaní však podľa šéfa NAKA Ľubomíra Daňka využili právo vypovedať.
Práve Daňko mal prípad v minulosti na starosti. Mená všetkých ôsmich podozrivých, ktorých teraz zadržali, boli podľa neho v spise identifikované už v januári 2022.
"Vyšetrovateľ za ten rok zabezpečil kus ďalších dôkazov. Posunul sa výrazne vpred, čo som aj prekvapený, že sa podarilo dôkazy po tak dlhej dobe zabezpečiť," povedal Daňko.
Osem bodných rán
Študenta Daniela Tupého zavraždili 4. novembra 2005 vo večerných hodinách v bratislavskom parku na Tyršovom nábreží. Utrpel osem bodných rán. Na študentov zaútočila pri petržalskom brehu Dunaja skupina mužov vyzbrojených nožmi a boxermi. Podľa svedkov mal útok trvať asi minútu. Zranenia utrpeli šiesti ľudia.
Zločin vyvolal množstvo reakcií odsudzujúcich násilie a prejavy neonacizmu. Polícia pracovala v minulosti aj s verziou, že vraždu mohli mať na svedomí muži z podsvetia.
V kauze obžalovali päť osôb, Richardovi Hrotko za vraždu hrozilo desať až 15 rokov. Okresný súd Bratislava I ich v júni 2009 oslobodil.